बस चालक सरदीप सिंह ने बताया कि वह पठानकोट से धर्मशाला बस रूट पर सवारियों से भरी बस को लेकर आ रहा था। इस दौरान गत दिवस शाम करीब साढ़े सात बजे गांव चड़ी पहुंचने पर दो बाइक सवार आए। बस को रुकवाकर दोनों युवकों ने उसके साथ मारपीट करनी शुरू कर दी। साथ ही सरकारी ड्यूटी में बाधा भी पहुंचाई। वहीं एचआरटीसी धर्मशाला के क्षेत्रीय प्रबंधक ने पुलिस विभाग से मामले की जांच कर दोषियों के विरुद्ध सख्त कार्रवाई की मांग की है। बस चालक की शिकायत पर पुलिस ने दोनों युवकों के खिलाफ भादसं की धारा 332, 353, 341 व 34 के तहत मामला दर्ज कर लिया है। पुलिस अधीक्षक कांगड़ा दिलजीत ठाकुर ने मामला दर्ज होने की पुष्टि की है। उन्होंने बताया कि शाहपुर पुलिस थाना इंचार्ज को मामले की छानबीन करने के निर्देश जारी कर दिए गए हैं।